text: Tre ud af ti kvinder fravælger screening 
  25 januar 2015 kl. 08.11
  Kun 70 procent af kvinderne i Region Syddanmark tager imod tilbuddet om at blive screenet for celleforandringer i underlivet.
  Derfor overvejer regionen at tilbyde selv-test til de kvinder, der ikke reagerer på regionens henvendelser.
  - Vi har en fornemmelse af at nogen ikke bryder sig om at blive undersøgt ved lægen. Og de kunne måske have gavn af muligheden for at kunne teste sig selv, siger leder af praksisafdelingen i Region Syddanmark, Frank Ingemann Jensen, til DR SYD.
  Og meget tyder på at det virker. Som den første herhjemme har Region Hovedstaden tilbudt selvtest til godt 20.000 kvinder. Her har hver fjerde taget imod tilbuddet.
  - Der kan være kulturelle og religiøse årsager til at kvinderne ikke kommer til lægen, men vi får dagligt positive tilbagemeldinger på selv-testen, at det har været en god oplevelse for kvinderne, siger Jesper Bonde, seniorforsker og laboratorieleder på Patologiafdelingen på Hvidovre Hospital.
  Undersøgelser viser at en stor del af de kvinder der vælger screeningen fra udvikler livmoderhalskræft.
  